FÆLLES HOLDNING (EF) Nr. 61/96 fastlagt af Rådet den 25. oktober 1996 med henblik på vedtagelse af Rådets forordning (EF) nr. . . ./96 af . . . om ændring af forordning (EØF) nr. 1107/70 om støtte, som ydes inden for sektoren for transporter med jernbane, ad landeveje og sejlbare vandveje (96/C 372/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75 og 94,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2)

i henhold til fremgangsmåden i traktatens artikel 189 C (3), og

ud fra følgende betragtninger:

(1) Rådets forordning (EØF) nr. 1107/70 af 4. juni 1970 om støtte, som ydes inden for sektoren for transporter med jernbane, ad landeveje og sejlbare vandveje (4), giver medlemsstaterne mulighed for at udvikle kombineret transport gennem støtte til investeringer i infrastruktur og i faste og mobile omladningsanlæg samt i transportmateriel, der er specielt udviklet til kombineret transport, og som kun anvendes til kombineret transport, eller til støtte til driftsomkostninger i forbindelse med kombineret transport, der foretages inden for Fællesskabet og transiterer gennem tredjelande;

(2) i betragtning af det stadig stigende behov for mobilitet og de dermed forbundne krav og belastninger, som dette medfører for såvel mennesker som miljø, samt på grund af den nuværende og særdeles ulige fordeling af omkostningerne mellem de forskellige transportformer, bør der være mulighed for at støtte miljøvenlige transportformer;

(3) den nuværende transportpolitik har endnu ikke gjort det muligt at lade betingelserne for en sund konkurrence mellem de forskellige transportformer fungere i praksis, og der er endnu ikke opnået finansiel ligevægt i jernbanevirksomhederne;

(4) udviklingen i kombineret transport viser, at denne transportform stadig befinder sig i startfasen i visse af Fællesskabets regioner; støtteordningen bør derfor forlænges;

(5) det er derfor hensigtsmæssigt at opretholde den nuværende støtteordning indtil den 31. december 1997; Rådet skal på de i traktaten fastsatte betingelser træffe afgørelse om, hvilken ordning der skal gælde senere, eller om nødvendigt på hvilke betingelser, støtten skal bringes til ophør;

(6) muligheden for at yde støtte til driftsudgifter i forbindelse med kombineret transport, der passerer tredjelande i transit, bør kun opretholdes for Schweiz og staterne i det tidligere Jugoslavien;

(7) Rådets beslutning 75/327/EØF (5), hvortil der henvises i artikel 4 i forordning (EØF) nr. 1107/70, blev ophævet ved artikel 13 i direktiv 91/440/EØF af 29. juli 1991 om udvikling af Fællesskabets jernbaner (6); artikel 4 bør derfor ophæves;

(8) de tilladte former for støtte til kombineret transport har vist sig at fungere tilfredsstillende, og det er derfor muligt at forenkle kontrollen med dem ved at undtage dem fra proceduren i traktatens artikel 93, stk. 3;

(9) Fællesskabet har enekompetence til at opstille regler om medlemsstaternes støtte til transportområdet, og disse regler skal tage form af en forordning;

(10) derfor bør forordning (EØF) nr. 1107/70 ændres -

UDSTEDT FØLGENDE FORORDNING:

Artikel 1

I forordning (EØF) nr. 1107/70 foretages følgendes ændringer:

1. I artikel 3, nr. 1, litra e), foretages følgende ændring:

- i første og tredje afsnit ændres datoen »den 31. december 1995« til »den 31. december 1997«

- i første afsnit, fjerde led, udgår ordet »Østrig,«.

2. Artikel 4 ophæves.

3. Artikel 5, stk. 2, affattes således:

»2. Den i artikel 3, nr. 1, littra e), omhandlede støtte er undtaget fra proceduren i traktatens artikel 93, stk. 3; Kommissionen underrettes i begyndelsen af hvert år foreløbigt om sådanne støtteforanstaltninger, og efter budgetåres udløb får den en redegørelse herom.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den finder anvendelse fra den 1. januar 1996.

Denne forordning er bindende i alle enkeltheder og gælder unmiddelbart i hver medlemsstat.

Udfærdigt i . . .

På Rådets vegne

Formand

(1) EFT nr. C 253 af 29. 9. 1995, s. 22.

(2) EFT nr. C 39 af 12. 2. 1996, s. 102.

(3) Europa-Parlamentets udtalelse af 29. februar 1996 (EFT nr. C 78 af 18. 3. 1996, s. 25), Rådets fælles holdning af 25. oktober 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 130 af 15. 6. 1970, s. 1, senest ændret ved forordning (EØF) nr. 3578/92 (EFT nr. L 364 af 12. 12. 1992, s. 11).

(5) Rådets beslutning af 20. maj 1975 om sanering af jernbanevirksomhedernes situation og om harmonisering af reglerne for det finansielle forhold mellem disse virksomheder og staterne (EFT nr. L 152 af 12. 6. 1975, s. 3).

(6) EFT nr. L 237 af 24. 8. 1991, s. 25.

RÅDETS BEGRUNDELSE

I. INDLEDNING

Kommissionen sendte den 19. juli 1995 Rådet et forslag til forordning baseret på EF-traktatens artikel 75 og 94 om ændring af forordning (EØF) nr. 1107/70 om støtte, som ydes inden for sektoren for transporter med jernbane, ad landeveje og sejlbare vandveje (1).

Europa-Parlamentet afgav udtalelse om forslaget den 29. februar 1996 (2) og Det Økonomiske og Sociale Udvalg afgav udtalelse den 23. november 1995 (3).

På baggrund af Europa-Parlamentets udtalelse sendte Kommissionen den 17. juli 1996 et ændret forslag til Rådet (4).

Rådet fastlagde sin fælles holdning den 25. oktober 1996 i henhold til EF-traktatens artikel 189 C.

II. SIGTET MED FORSLAGET

Kommissionens ændrede forslag, som to af Europa-Parlamentets ændringsforslag er indarbejdet i, tager først og fremmest sigte på en toårig forlængelse (1996 og 1997) af den nuværende midlertidige støtteordning for kombineret transport, der er fastsat i Rådets forordning (EØF) nr. 3578/92 af 7. december 1992 om ændring af forordning (EØF) nr. 1107/70 om støtte, som ydes inden for sektoren for transporter med jernbane, ad landeveje og sejlbare vandveje (EFT nr. L 364 af 12. 12. 1992, s. 11) (5), og som udløb den 31. december 1995. Forslaget indeholder desuden tre ændringer til forordning (EØF) nr. 1107/70.

Kommissionen mener, at man for at kunne genskabe en rimelig konkurrence mellem transportformerne fortsat må tillade støtte til kombineret transport, idet ulige fordeling af infrastrukturudgifterne på de forskellige transportformer og utilstrækkelig hensyntagen til andre omkostninger er til skade for transport med jernbane og ad vandveje og dermed for kombineret transport.

III. GENNEMGANG AF RÅDETS FÆLLES HOLDNING

Den fælles holdning, Rådet har fastlagt, er i overensstemmelse med Kommissionens ændrede forslag.

1. Videreførelse af den nuværende ordning

(artikel 1, stk. 1, første led)

Ifølge Rådets fælles holdning skal den nuværende ordning, der er fastsat i forordning (EØF) nr. 3578/92, forlænges indtil den 31. december 1997.

Medlemsstaterne får således fortsat mulighed for at udvikle kombineret transport gennem støtte til:

- investeringer i infrastruktur

- investeringer i faste og mobile omladningsanlæg

- investeringer i transportmateriel, der er specielt udviklet til kombineret transport, og som kun anvendes til kombineret transport

- driftsomkostninger i forbindelse med kombineret transport, der transiterer gennem tredjelande.

2. Kombineret transport, der transiterer gennem Østrig

(artikel 1 stk. 1, andet led)

Da Østrig fra den 1. januar 1995 ikke længere er et transittredjeland, men medlem af Den Europæiske Union, fastsættes det i Rådets fælles holdning, at støtte til driftsudgifter i forbindelse med kombineret transport, der passerer tredjelande i transit, kun gives til transit gennem Schweiz (i henhold til aftalen mellem Fællesskabet og Schweiz om transit, som inden for rammerne af ledsageforanstaltningerne giver mulighed for en sådan støtte) og til transit gennem staterne i det tidligere Jugoslavien (under hensyntagen til Grækenlands særlige geografiske situation).

3. Ophævelse af artikel 4 i forordning (EØF) nr. 1107/70

(artikel 1, stk. 2)

Artikel 13 i direktiv 91/440/EØF (6) ophævede Rådets beslutning 75/327/EØF (7) med virkning fra den 1. januar 1993. Da artikel 4 i forordning (EØF) nr. 1107/70 omhandler den ophævede beslutning, fastsættes det i Rådets fælles holdning, at denne artikel ligeledes ophæves.

4. Kontrol med støtten

(artikel 1, stk. 3)

Ifølge Rådets fælles holdning skal kontrollen med de støttekategorier, der er omhandlet i artikel 3, stk. 1, litra e), i forordning (EØF) nr. 1107/70, forenkles, idet de undtages fra proceduren i traktatens artikel 93, stk. 3.

Kommissionen underrettes i begyndelsen af hvert år foreløbigt om sådanne støtteforanstaltninger, og efter budgetårets udløb får den en redegørelse herom.

IV. ÆNDRINGSFORSLAG FRA EUROPA-PARLAMENTET

1. Ændringsforslag fra Europa-Parlamentet, som Kommissionen har accepteret og Rådet tiltrådt

Rådet har fulgt Kommissionen forslag og har tiltrådt nedenstående ændringsforslag fra Europa-Parlamentet, idet formuleringen dog er blevet ændret:

- anden betragtning: ændringsforslag 1 om indsættelse af en ny betragtning, der understreger behovet for at støtte miljøvenlige transportformer

- tredje betragtning: ændringsforslag 2 om indsættelse af en ny betragtning, der begrunder videreførelsen af den nuværende støtteordning, eftersom det endnu ikke har været muligt at lade betingelserne for en sund konkurrence mellem de forskellige transportformer fungere i praksis inden for rammerne af den fælles transportpolitik, og der endnu ikke er opnådet finansiel ligevægt i jernbanevirksomhederne.

2. Ændringsforslag fra Parlamentet, som Kommissionen ikke har accepteret og Rådet har afvist

Rådet har ikke tiltrådt følgende:

- ændringsforslag 3 om indsættelse af en ny betragtning i forordningen, hvorefter det skal være muligt at yde ikke blot tredjelande, men også medlemsstater støtte til driftsomkostningerne til kombineret transport, og hvori det følgelig understreges, at det er nødvendigt at udvikle en ny plan for kombineret transport gennem Fællesskabets bjergområder

- ændringsforslag 4 om indsættelse af en betragtning om, at de nye medlemsstater Østrig, Finland og Sverige fortjener særlig opmærksomhed i forbindelse med støtten til kombineret transport.

Da Kommissionen har meddelt, at den er i færd med at omarbejde forordning (EØF) nr. 1107/70, er det Rådets opfattelse, at den type foranstaltninger, som er omhandlet i ændringsforslag 3 og 4, bør vedtages som led i en sådan generel revision af forordningen og ikke som led i den nuværende ændring, der i højere grad vedrører konkrete aspekter. Rådet er derfor rede til at se nærmere på ethvert forslag om dette spørgsmål, som Kommissionen måtte fremsætte.

Rådet har heller ikke antaget ændringsforslag 5 og 6 om indsættelse af en ny betragtning og en ny bestemmelse med henblik på at bevare artikel 4 i forordning (EØF) nr. 1107/70; denne artikel skal udgå ifølge artikel 1, stk. 2, i den fælles holdning.

Som nævnt i punkt III.3 ovenfor har den omhandlede artikel 4 ikke fundet anvendelse siden den 1. januar 1993.

Hvis Kommissionen i forbindelse med omarbejdningen af forordning (EØF) nr. 1107/70 skulle overveje at genindføre bestemmelserne i den tidligere artikel 4, er Rådet rede til at se nærmere på eventuelle forslag herom.

(1) EFT nr. C 253 af 29. 9. 1995, s. 22.

(2) EFT nr. C 78 af 18. 3. 1996, s. 25.

(3) EFT nr. C 39 af 12. 2. 1996, s. 100.

(4) EFT nr. C 273 af 19. 9. 1996, s. 9.

(5) EFT nr. L 364 af 12. 12. 1992, s. 11.

(6) Rådets direktiv af 29. juli 1991 om udvikling af Fællesskabets jernbaner (EFT nr. L 237 af 24. 8. 1991, s. 25).

(7) Rådets beslutning 75/327/EØF af 20. maj 1975 om sanering af jernbanevirksomhedernes situation og om harmonisering af reglerne for det finansielle forhold mellem disse virksomheder og staterne (EFT nr. L 152 af 12. 6. 1975, s. 3).